EKH อัพเป้ารายได้ปี 64 โตทะลุ 40% รับโควิดดันยอดผู้ป่วยเพิ่ม
EKH ประเมินครึ่งปีหลังรายได้-กำไรโตโดดเด่น อัพเป้ารายได้ปี 64 โตทะลุ 40% จากเดิมวางเป้าโต 20% รับโควิด-19 ดันยอดผู้ป่วยเพิ่ม คุมต้นทุน-ค่าใช้จ่ายอย่างมีประสิทธิภาพ
EKH อัพเป้ารายได้ปี 64 โตทะลุ 40% จากเดิมวางเป้าโต 20% รับโควิด-19 ดันยอดผู้ป่วยเพิ่ม คุมต้นทุน-ค่าใช้จ่ายอย่างมีประสิทธิภาพ
16 ก.ย. 2564

นพ.อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า แนวโน้มผลการดำเนินงานในครึ่งปีหลังของบริษัทฯ จะขยายตัวอย่างโดดเด่นทั้งรายได้และกำไร เมื่อเทียบกับงวดเดียวกันของปีก่อนและไตรมาสที่ผ่านมา เนื่องจากจำนวนผู้ป่วยที่ยังเพิ่มขึ้นอย่างต่อเนื่องจากสถานการณ์การแพร่ระบาดของโควิด-19 ที่ยังรุนแรง   อีกทั้งฐานกำไรที่ต่ำในไตรมาส 3/2563 และสามารถควบคุมต้นทุนและค่าใช้จ่ายได้อย่างมีประสิทธิภาพ
นอกจากนี้ยังมีรายได้จากการตรวจหาเชื้อไวรัสโควิด-19 การให้บริการฉีดวัคซีนโควิด-19 รวมถึงมีผู้เข้ารับการรักษาเพิ่มขึ้นอย่างมีนัยสำคัญ ขณะที่ธุรกิจการรักษาพยาบาลทั่วไปในโรงพยาบาล อาทิ ศูนย์ฉุกเฉิน,ศูนย์กุมารเวช,ศูนย์สูติ-นรีเวช ยังมีผู้เข้ารับบริการอย่างต่อเนื่อง ทำให้คาดว่ารายได้ปี 64 จะเติบโตไม่ต่ำกว่า 40% จากเดิมที่คาดเติบโต 20% เมื่อเทียบปีที่ผ่านมา
“นับตั้งแต่เกิดการระบาดของโควิด ธุรกิจของโรงพยาบาลถือว่าคึกคักมาก และเชื่อว่าจะยังคงอยู่ในทิศทางบวกได้เพราะยังเปิดบริการตรวจเชื้อโควิด-19 อย่างเข้มข้น ประกอบกับการให้บริการทางการแพทย์ในด้านต่างๆ ยังสามารถเติบโตในเกณฑ์ที่น่าพอใจ และมีผู้ป่วย OPD และผู้ป่วย IPD เข้ามาใช้บริการอย่างต่อเนื่องจึงเป็นสัญญาณบวกต่อภาพรวมธุรกิจในครึ่งปีหลังของ EKH ที่จะเติบโตอย่างโดดเด่น” นายแพทย์อำนาจ กล่าว 
อย่างไรก็ตาม กลุ่มบริษัทฯ ได้เล็งเห็นความสำคัญของการเข้าถึงบริการสุขภาพของประชาชน ในอนาคตมีแผนที่จะขยายส่วนงานด้านสุขภาพต่างๆ เพื่อรองรับการเข้าใช้บริการของประชาชน และเพื่อสร้างฐานธุรกิจของกลุ่มบริษัทฯ ให้แข็งแกร่งมากขึ้น ที่สำคัญช่วยต่อยอดรายได้ให้มีความมั่นคงต่อไปในอนาคต